Document ID: 31997R1946

Komisjoni määrus (EÜ) nr 1946/97,
6. oktoober 1997,
millega muudetakse määrust (EÜ) nr 659/97 nõukogu määruse (EÜ) nr 2200/96 üksikasjalike rakenduseeskirjade kehtestamise kohta puu- ja köögiviljasektori sekkumiskorra osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. oktoobri 1996. aasta määrust (EÜ) nr 2200/96 puu- ja köögiviljaturu ühise korralduse kohta, [1] eriti selle artikli 30 lõiget 7 ja artiklit 57,
ning arvestades, et:
komisjoni määruses (EÜ) nr 659/97 [2] sätestatakse, et turult kõrvaldatud toodete suhtes ei kohaldata pakendamis- ja pakkimisstandardeid;
komisjoni 20. novembri 1986. aasta määruse (EMÜ) nr 3587/86 (milles määratakse kindlaks puu- ja juurviljade kokkuostuhindade suhtes kohaldatavad ümberarvestuskoefitsiendid, [3] kehtetuks tunnistatud määrusega (EÜ) nr 659/97) artiklis 2 sätestatakse, et kokkuostuhinnale tuleks lisada selle hinna suhtes eri ümberarvestuskoefitsientide kohaldamisest tuleneva hinnatõusuga võrdne summa, mis tuleks seega lisada ka toodete turult kõrvaldamise hinnale, kui tooted on ette nähtud tasuta jaotamiseks ja pandud uude ühekordselt kasutatavasse pakendisse, et hõlbustada nende toodete kasutamist kõnealusel eesmärgil;
määruse (EÜ) nr 2200/96 artiklis 30 sätestatakse, et vastavalt artikli 23 lõikele 1 turult kõrvaldatud ja müümata jäänud tooteid võib jaotada tasuta;
määruse (EÜ) nr 659/97 artiklis 11 ja sellele järgnevates artiklites sätestatakse, et tootjate organisatsioonid võivad vastava turustusaasta jooksul turult kõrvaldatud tooted teha tasuta kättesaadavaks liikmesriikide poolt heakskiidetud heategevusorganisatsioonidele; lahtiselt kõrvaldatud tooted tuleb enne kättesaadavaks tegemist pakkida; seepärast tuleks tootjate organisatsioonidele teha kättesaadavaks kindel summa turult kõrvaldatud toodete pakkimiskulude katmiseks, et võimaldada selliste toodete tasuta jaotamist; sellise summa puudumise korral võivad tootjate organisatsioonid jätta sellised tooted tasuta jaotamata;
määruse (EÜ) nr 2200/96 artiklis 57 sätestatakse meetmed ülemineku hõlbustamiseks varasemalt korralt kõnealuses määruses sätestatud korrale; tasuta jaotamist käsitavate sätete tõrgeteta kohaldamise võimaldamiseks 1997/98. turustusaastal tuleb ette näha määruses (EMÜ) nr 3587/86 sätestatud üleminekumeetmetega sarnased üleminekumeetmed;
komisjoni määrus (EMÜ) nr 1805/78, [4] viimati muudetud määrusega (EMÜ) nr 1200/93, [5] ja selle vananenud sätted tuleks kehtetuks tunnistada;
värske puu- ja köögiviljaturu korralduskomitee ei ole oma eesistuja määratud tähtaja jooksul arvamust esitanud,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 659/97 muudetakse järgmiselt.
1. Lisatakse artikkel 15a:
"Artikkel 15a
1997/98. turustusaastal:
1. antakse tootjate organisatsioonidele kindel summa 7 eküüd 100 kg kohta alla 25kilogrammistes pakkides olevate toodete jaoks, mis on vastavalt artiklitele 11, 12 ja 14 tasuta jaotamiseks turult kõrvaldatud, välja arvatud õunte ja tsitrusviljade jaoks;
2. makstakse mainitud summa juhul, kui esitatakse tõendavad dokumendid, milles on eelkõige näidatud:
- abi saavate asutuste nimed,
- asjaomaste toodete kogus,
- pakkimiskulud,
- asjaomase heategevusorganisatsiooni nõusolek;
3. teatavad liikmesriigid enne iga kuu kümnendat päeva komisjonile elektronposti teel lõikes 1 osutatud ning abi saanud eelmise kuu jooksul tasuta jaotatud toodete koguse."
2. Artiklile 23 lisatakse "(EMÜ) nr 1805/78".
3. III lisa punkt
"Õunad"
asendatakse järgmisega:
""Õunad | -sordid "Reine des Reinettes", "Cox Orange" ja "Verde Doncella", I kvaliteediklass, suurus 65 mm ja rohkem-sordid "Delicious Pilafa", "Golden Delicious", "Jonagold", "Jonagored", "Elstar", "Gloster", "Boskoop", "Idared", "Golden Supreme", "James Grieve", "Red Chief", "Top Red", "Red Delicious", "Reinette grise Du Canada", "Starking Delicious", "Granny Smith", "Belleza de Roma", "Summered", "Royal Gala" ja "Orzak Gold", I kvaliteediklass, suurus 70 mm ja rohkem | 1. juuli kuni 30. juuni"" |
4. IV lisas esimese veeru neljandalt realt jäetakse välja "Suurus".
Artikkel 2
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. oktoober 1997

Labels: 3
17
6